
RAPORT  
asupra proiectului de Lege privind vânzarea terenurilor aflate în domeniul privat al statului, cu destinaţie curţi-construcţii, aferente activelor (construcţii) din patrimoniul societăţilor comerciale cu capital de stat la data înfiinţării lor, vândute persoanelor fizice/juridice, în cadrul procesului de privatizare sau lichidare a societăţilor
În temeiul dispoziţiilor art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată spre dezbatere în fond, cu proiectul de Lege privind vânzarea terenurilor aflate în domeniul privat al statului, cu destinaţie curţi-construcţii, aferente activelor (construcţii) din patrimoniul societăţilor comerciale cu capital de stat la data înfiinţării lor, vândute persoanelor fizice/juridice, în cadrul procesului de privatizare sau lichidare a societăţilor, trimis cu adresa nr. PL-x 142 din 29 mai 2012, înregistrat la Comisia juridică sub nr. 31/385 din 30 mai 2012.
Potrivit prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările ulterioare, Camera Deputaţilor  este  Cameră decizională.
Senatul, în calitate de primă Cameră sesizată, a adoptat proiectul de lege în şedinţa din 21 mai 2012, cu respectarea prevederilor art. 75 alineatul (2) teza a III-a din Constituţia României, republicată.
Consiliul Legislativ a avizat favorabil  iniţiativa legislativă, cu observaţii şi propuneri, conform avizului nr. 1222 din 18 octombrie 2011.
Iniţiativa legislativă supusă dezbaterii are ca obiect de reglementare vânzarea terenurilor aflate în domeniul privat al statului, cu destinaţia curţi-construcţii, aferente activelor (construcţii) din patrimoniul societăţilor comerciale cu capital de stat la data înfiinţării lor, vândute persoanelor fizice/juridice, în cadrul procesului de privatizare sau lichidare a acestor societăţilor.

Guvernul, prin punctul de vedere  transmis cu adresa nr. 110 din 19 iunie 2012, nu susţine adoptarea acestei iniţiative legislative, întrucât se creează premisele unor vicii de neconstituţionalitate prin raportare la art. 121 din Constituţie, care reglementează principiul autonomiei locale.
Ministerul Agriculturii, prin punctul de vedere formulat de către Agenţia Domeniilor Statului, transmis cu adresa nr. 155.455 din data 19 martie 2013, nu susţine proiectul de lege, întrucât, interesul naţional este reprezentat de reconstituirea dreptului de proprietate, şi nu de vânzarea terenurilor care pot face obiectul retrocedării în natură.
Comisia pentru administraţie publică, amenajarea teritoriului şi echilibru ecologic, prin adresa cu nr. 26/118 din data de 19 iunie 2012, a transmis un aviz negativ al proiectului de lege.

Comisia pentru buget, finanţe şi bănci, prin adresa nr. 135 din 31 iunie 2012, a transmis un aviz negativ al proiectului de lege.

Comisia pentru politică economică, prin adresa nr. 4c-1/96/2013 din 3 septembrie 2013, a avizat favorabil proiectul de lege, în forma adoptată de Senat.

În conformitate cu prevederile art. 61 din Regulamentul Camerei Deputaţilor, republicat, cu modificările ulterioare, membrii Comisiei au examinat iniţiativa legislativă în şedinţa din 18 septembrie 2013.
În urma dezbaterilor, membrii Comisiei juridice au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, Raportul de respingere a proiectului de Lege privind vânzarea terenurilor aflate în domeniul privat al statului, cu destinaţie curţi-construcţii, aferente activelor (construcţii) din patrimoniul societăţilor comerciale cu capital de stat la data înfiinţării lor, vândute persoanelor fizice/juridice, în cadrul procesului de privatizare sau lichidare a societăţilor, întrucât, se află în vigoare şi produce efecte juridice Legea nr. 249/2003, ce reglementează concesionarea prin atribuire directă a terenurilor cu destinaţie agricolă către respectivii deţinători de active.
Totodată, prin impunerea vânzării de terenuri cu destinaţie agricolă se încalcă dreptul de proprietate, dreptul de a dispune liber de bunul imobil.
La dezbaterea iniţiativei legislative au fost prezenţi 25 deputaţi din numărul total de 26 membri ai Comisiei juridice, de disciplină şi imunităţi.  
În raport cu obiectul şi conţinutul reglementării, iniţiativa legislativă face parte din categoria legilor ordinare.
               PREŞEDINTE,                                               SECRETAR,
          Liviu Bogdan CIUCĂ                             Theodor-Cătălin NICOLESCU
Consilier parlamentar,  Iuliana Fuiorea

